**פרשת לך לך**

**העמק דבר בראשית פרק יב**

(ב) ואעשך לגוי גדול. לעת עתה לא נתבשר על הבנים שיוליד, עד מאמר השני וע"ז בנה מזבח, אבל כאן אפשר לפרש שיהיה אברם לגוי ע"פ שיתקבצו אליו אנשים רבים, והוא יהא אב להם באמונה המיוחדת לו ונקראת על שמו:

ואגדלה שמך. אפי' מי שלא יהיה באמונתו לעבוד את ה' המיוחד, לא יהיה כמו שארי אמונות שונות דכל כת מבזה ומכחיש ומקטין אמונה השניה, אבל לא כן תהיה אמונת אברם, דאפי' מי שלא ירצה לעמוד באמונתו, ידע ויבין כי אמונת אברם לאל עליון גדולה, אלא שטעונה פרישות מתאוה וכדומה שלא הכל נתרצו לכך, וא"כ נתגדל בזה שמו של אברם שזכה לאמונה ועבודת אל עליון:

(ו) והכנעני אז בארץ. היה הולך וכובש ארץ ישראל, רש"י. והידיעה זו לכאן בא ללמדנו דמורה הלז אף על גב שלא היה מזרע הכנעני, מכ"מ הרי הוא בכלל כנעני מחמת שהכנעני כבש הארץ, והכל יקראו על שמו, תדע שהרי אמר אברהם לעבדו לא תקח אשה מבנות הכנעני אשר אנכי יושב בארצו, והרי היו הרבה מבני שם בארץ ישראל ומלכי צדק היה שמה, ולמה לו לילך לחרן, אלא כל יושבי ארצו נשתעבדו אליו והרי הם בכלל כנענים, זולת אברהם שלא נשתעבד, וה' היה עמו:

(ז) וירא ה' וגו'. אבל באמירה ראשונה לא נתראה אליו ה', כי אם שמע דברו, והוא משום שלא היה המקום ראוי לגלוי שכינה, ולא לעבודת הקרבנות עד שבא לארץ ישראל, וכדתניא במכילתא ריש פ' בא עד שלא נבחרה ירושלים היתה כל ארץ ישראל ראוי למזבח, וזהו דמסיים המקרא ויבן שם מזבח לה' הנראה אליו, וידע מזה שנראה אליו שהמקום מוכשר לעבודת מזבח:

(יב) ואתך יחיו. הוא צרה לה כמו שאותי ימיתו, וברור שטוב היה לשרה המותה מחיים אם היו ממיתים את אברהם אבינו, אבל לא ימיתו אותך לטובתך, אלא ישתדלו עוד להחיות אותך שלא תמותי מצער ויגון:

(יג) בעבורך. פי' בעבור שיהיה טובתך כמש"כ לעיל ג' י"ז, כי בהיות טוב לי אשתדל בעת מצוא להצילך מעון, משא"כ כשאמות מי ישתדל בשבילך:

(יד) ויהי כבוא אברם. פירש"י בשם מ"ר דלהכי לא כתיב כבואם, משום שהטמין אותה בתיבה, ויש להבין האיך סבר אברהם אבינו להטמינה בתיבה כל זמן היותו במצרים, אלא צ"ל כסבור א"א להטמינה מן ההמון בתחלת בואו, ואח"כ בבואו לאכסניא יראה עצה אחרת בעזר ה', והקב"ה חשב דרך אחרת להצילה, ועי' מש"כ להלן ל"א כ"א שכן דרך השי"ת להפר עצת בוטחים בו, ולחשוב אופן אחר משהם רוצים לעשות לטובתם:

(טז) ולאברם היטיב בעבורה. לטובתה, היינו לכבודה שאין כבוד לאשת מלך שיהא אחי' הדיוט ועני, על כן עשהו לראש ולשר וגדול במדינה. ובזה ויהי לו וגו'. לא כתיב שנתן לו פרעה, אלא ויהי לו, הי' לו, אחר שנתמנה לשר וגדול ממילא השיג עושר רב, וגם כי היה לו מקום להתגדר בחכמתו הרחבה מני ים עד שכולם שחרו פניו במנחות. ועל כן היה מוכרח להשתמש את לוט להשיב לכל השואלים דבר, והיינו דכתיב ריש פ' י"ג ולוט עמו, כמש"כ להלן י"ג ה':

(יז) אשת אברם. הוא מיותר, וכי בשביל שרה וזכותה לא היה כדאי לעשות לה נס. אכן אומר לך כלל תבין אותו בכל פרשיות הבאות בספר הישר של אברהם יצחק ויעקב, שבא ללמדנו כח של שלשה עמודי ההשגחה הפרטית תורה ועבודה וגמ"ח, וכל אחד מהם הוא סגולה להשגחה בפרט אחד, היינו תורה נקראת חרב וכמו דכתיב [תהלים מ"ה] חגור חרבך על ירך וגו', ואי' בשבת דס"ג א' ההוא בדברי תורה כתיב, למדנו שתורה בא להיות כלי מלחמה לנושאיו נגד כל הצרות כמו חרב, הן מלחמת תנופה או מלחמת יצה"ר או מלחמת חולאים ומוסרים, כאשר יבואר עוד להלן כ"ו ה' שעל כן נקראת התורה משמרת דכתיב וישמור משמרתי, משום שהתורה משמרת מכל רע. עבודה מביאה פרנסה לעולם, וכמו שכתבנו לעיל ב' ה' ובכ"מ. גמ"ח נוצר שלום כמו שנתבאר ריש פ' נח בהר"ד, ובכ"מ. והנה עוד יבואר (דברים ה' ב' וד') שהקב"ה מתנהג בהשגחתו בא' משני אופנים, פעם בדרך הטבע ובשימת עין להסב הטבע למרכז הרצון, ומדה זו נקראת מלכות, ופעם בדרך תפארת למעלה מן הטבע ממש, ומדה זו מיקרי תפארת, וזה תלוי בכח המקבל, באותו פנים שהאדם מתהלך לפני ה' כך ההשגחה מבטת עליו בזה הפנים, באחד משלשה דברים של תורה עבודה וגמ"ח, אם בדרך ארץ או בהפלגה יתירה, כך ההשגחה עליו בענין שנגד אחד משלשה דברים הללו. מעתה יש לנו לדעת עוד דאע"ג שהאבות שלשתם עסקו בשלשה עמודי ההשגחה אלו, מכ"מ כל אחד מהם הצטיין בעמוד אחד, היינו אברהם בתורה שהוא הראשון שהחל להיות עמל בשקידת התורה כמו שמבואר להלן בפסוק וישמור משמרתי, וכדאי' בע"ז ח' דשני אלפים תורה החל משעה שאברהם אבינו היה בן נ"ב, ואיתא ברבה שהיה בכל לילה יושב והוגה ומעיין עד שהיו כליותיו נובעות תורה, ובסוף משנה דקידושין תנן מצינו שאברהם אבינו עשה כל התורה וכו', ויבואר עוד במק"א פי' עשה, ומש"ה אף על גב שהיה מושגח גם בפרנסה ובשלום וכבוד, מכ"מ כל הספורים הכתובים בתורה בו, היה שהצילו הקדוש ברוך הוא במלחמה, היינו בכח החרב של תורה להכות כל קמיו בדרך נפלא. יצחק הצטיין בעבודה שהיה עולה תמה, ובילקוט פ' שלח אי' יצחק תפס את התפלה, היינו שהיה יצחק עוסק תמיד בעבודת התפלה שהיא במקום קרבנות, על כן באו כל הספורים בתורה אודותו שהצטיין ההשגחה עליו בפרנסה כאשר יבואר. יעקב הצטיין בגמ"ח למעלה מטבע האדם, כמו באופן שמירת צאן לבן, ועוד יבואר במקומו, על כן הצטיין השגחת ה' עליו בנצירת שלום למעלה מן הטבע, וע' בס' שמות ג' ו' עוד בזה הרבה. וחז"ל ראו והתבוננו על כל זה ואמרו בפסחים דפ"ח דאברהם אבינו קרא להר הבית מקום השגחתו ית' הר, ויצחק קראו שדה ויעקב קראו בית, היינו משום דאברהם אבינו ראה משם השגחת ה' במלחמה, על כן המשילו להר שהוא מסוגל לניצוח כמש"כ דברים ל"ג י"ט, ויצחק ראה משם שפע פרנסה על כן כנהו בשם שדה, ויעקב כנהו בשם בית שהוא הגורם לשלום לדרים בו יחד(א), וע"ע מש"כ להלן כ"ח י"ט בהרחב דבר, ובסוף ס' שמות מ' מקרא כ' ובשאר מקומות בכל ענין השייך לזה. נשוב למקרא שאנו עומדים, דמש"ה הציל הקדוש ברוך הוא את שרה במה שהכה את פרעה בנגעים, משום שהיא אשת אברם, אבל בשבילה היה מצילה באופן אחר:

(יט) למה אמרת אחתי היא ואקח וגו'. עוד התרעם עליו דלא רק בשביל יפיה לקחה אלא בשביל שהיא אחותו, והיה לו לכבוד להתחתן וליקח אחות חכם גדול ונעלה, ועתה כשאינו כן אינו רוצה בה, ולא היה באמת לאברם מה להשיב כמו שהשיב לאבימלך ויבואר שם:

**העמק דבר בראשית פרק יג**

(א) ולוט עמו. האי עמו מיותר, ובא ללמדינו שלא כמו שהיה בצאתם מחרן דכתיב וילך אתו לוט, אבל עתה התחבר אברהם עם לוט יותר, ויבואר עוד במקרא י"ד ע"ש:

(ה) ההלך את אברם וגו'. דכמו אברם הגיע לזה בשביל חכמתו, דכל אדם באו לשאול לו בעצה או בתפלה או דבר חכמה כמש"כ לעיל, כך היו נדרשים ללוט, באשר הוא היה אמצעי בין אברם ובין הבאים לפניו להגיד להם דעת אברם, ובשביל זה העניקוהו, וגם נתחכם יותר בזה האופן, והיינו דכתיב לעיל א' ולוט עמו דמשמעו מקורב יותר מלשון אתו דכתיב לעיל י"ב ד', וכמש"כ בספר במדבר י"א י"ז וכ"ב כ', והוא משום שעד כה היה לוט בתורת משרת פשוט, אבל במצרים הגיע לו להיות בתורת תלמיד המקבל:

(ז) ויהי ריב. אירע מעשה שהיה לחרפה וחלול השם שהיה ריב בין הרועים, ותניא בספרי פ' תצא כי יהיה ריב בין אנשים וגו' אם בן הכות הרשע, אין שלום יוצא מתוך מריבה וכה"א ויהי ריב בין רועי וגו', מי גרם ללוט לפרוש מן הצדיק הוי אומר זו מריבה, וכה"א ועמדו שני האנשים וגו' מי גרם לזה ללקות הוי אומר זו מריבה, פי' חז"ל דבן הכות הרשע הגיע עבור הריב שדבר קשות כל כך עד שהתבוננו השופטים שראוי ללקות, וכך הענין בלוט שיצאו דברים מפי הרועים שאינם כדאי לשומען, [וכונת הספרי אין שלום יוצא מתוך מריבה, שזה אינו כתוכחה דאיתא ברבה פ' וירא שתוכחה מביאה לידי שלום ואהבה, אבל לא כן ריב]:

והכנעני והפריזי אז ישב בארץ. והיה חילול ה' בדבר שהרי ידעו גדולת וקדושת אברהם וביתו לשם ה', והנה המה הכנעני והפריזי יושבים בלי ריב ומחלוקת, ובין אברם ולוט יש ריב ויהא חילול השם לומר דאמונת אברהם מביא לזה, וזה הגיע שלא יכול אברם לסבול עוד:

(ט) אם השמאל ואימנה. הוא יתור דברים, והכי מיבעי הפרד נא מעלי אם לשמאל אם לימין, אלא חין ערכו של אברהם היה שלא להעמיס כל הטורח של הפרידה על לוט לבד, אלא על שניהם בשוה זה לצד זה וזה לצד זה, ואמר אם תרצה לילך לצד שמאל אלך אני לצד ימין ואם תרצה לימין אז אלך לצד שמאל, וכל כך היה חין דבריו עמו, שנתן לו הברירה לאיזה צד שירצה הוא יפרד, אבל לוט ראה שטוב לו ככר הירדן הרחק מאברהם, ושוב לא נצרך אברם לזוז ממקומו:

(יא) ויפרדו איש מעל אחיו. היו מתפרדים והולכים יותר איש מעל אחיו, דמתחלה לא היה רחוק כ"כ מבית אל עד מקום שקבע אהלו, אבל אח"כ נתפרדו יותר, ומפרש המקרא אברם וגו'. וכתיב מעל אחיו ולא איש מאחיו, למשמעות אחר, היינו ממעלת הנפש, של אחיו, שנתרחק בטבעו יותר.

(יד) אחרי הפרד לוט מעמו. וברש"י כל זמן שהרשע עמו היה הדבור פורש ממנו, והעירו ע"ז ולעיל שהיה לוט אצלו וכתיב וירא ה' אל אברם באותה שעה כשר היה. ולי נראה משום דאז היה אתו היינו מרחוק ועתה היה עמו כמש"כ במקרא ה', פי' דבשעה שהיה לוט אתו אינו מקורב ביותר, לא היה הדיבור מהקב"ה מסולק ממנו, אבל התקרבות של לוט עמו מנע מאברהם אבינו דיבורו של הקדוש ברוך הוא, אבל אחרי הפרד לוט מעמו, מהתקרבותו, אמר לו:

מן המקום אשר אתה שם. הוא מיותר, אכן לפי מה שפי' חז"ל ברכות ד"ו את הכתוב אל המקום אשר עמד שם את פני ה', שקבע מקום לתפלתו, א"כ הפי' אשר אתה שם תמיד, תראה ברוה"ק עד קצות הארץ, וכן היה במראה סדום כמו שיבואר להלן י"ט כ"ח. ומדלא אמר לו ה' מן המקום אשר אתה עומד, מבואר שבאותו הפעם לא היה אברהם אבינו עומד בחדר הקבוע למקום קדוש, אלא שהיה אברהם אבינו מלוה את לוט, וברגע הפרדם זה מזה אמר ה' אל אברם שילך ויראה מן אותו המקום אשר אתה שם תמיד בתורה ועבודה, ראיה שלימה זו, וכן היה מראה ה' אל אברם שלא במקום קדוש, אחר שמל עצמו כמבואר להלן ר"פ וירא:

(טו) כי את כל הארץ וגו'. שכל זמן שהיה לוט בחברת אברם, והיה משמשו וסייע את אברם בצאתו מחרן, היה נוטל לוט חלק בארץ ממש, וא"כ לא היה אפשר לומר כי את כל הארץ אשר אתה רואה לך אתננה, אבל עתה אחרי הפרדו ממנו וישב לוט בקצה ארץ ישראל, נגזר שיהא לוט סמוך לגבול א"י, ולא בארץ ישראל ממש, מש"ה נאמר לו עתה נבואה זו, ולא קודם שהיה לוט נפרד ממנו לגמרי, לעיל י"ב ז' שאמר ה' לאברהם לזרעך אתן את הארץ, אבל לא את כל הארץ, משא"כ עתה אמר לו כי את כל הארץ וגו':

**העמק דבר בראשית פרק יד**

(יב) והוא יושב בסדם. כ"ז מיותר, ללמדנו שלא תאמר דלוט היה אז במערכי מלחמה ושבוהו, לא כן, אלא יושב אז בסדם ומ"מ לקחו אותו, אף על גב שלא הלכו לסדום לבוז כמש"כ, מ"מ בשביל זה ביחוד הלכו לסדום ולקחו אותו, ומזה מבואר דכונתם היתה להרגיז את אברם:

(יג) לאברם העברי. לא שהלך להודיע צער ולבשר רעה בלי תועלת, אלא משום שהיה העברי, וידוע היה שיש תקוה ממנו לשנות את הדבר גם בדרך נס:

והם בעלי ברית אברם. אמונת אברם, ברית הוא כנוי על אמונה, שכל המאמין ועובד את אלוה הרי זה כריתות ברית עמו שיהא הוא עובדו והאלוה ישגיח עליו, וע' להלן י"ז ד' ובס' שמות ל"א ט"ז ובכ"מ, מש"ה אם היו הורגים את אברם היו המה בכלל, על כן יצאו גם המה למלחמה, וגם המה בטחו בה' המפליא לעשות:

*(יז) ויצא מלך סדם וגו'. בלא ספק היה נמשך הענין כמה ימים כמש"כ הרמב"ן ז"ל, ואפי' לפי הדרש שהיה בדרך נס וקפיצת הדרך, מ"מ זה לא היה אלא בתחלת בואו למקום המערכה, אבל הרדיפה אחר המלכים על כרחך היה לאט לאט כפי מהלך הנרדפים, וא"כ כבר יצא מלך סדום מן הבור ויצא מביתו לכבדו ולבקשו, ודלא כהרמב"ן שכתב דלפי הדרש הבינו חז"ל שיצא מן הבור לקראתו, ואי אפשר לפרש כן, ודרשת חז"ל הוא מדסיפר הכתוב כל הענין בחנם ואינו נוגע להנס, אלא על כרחך שיצא מן הבור בנס, וניכר היה שבזכות אברם היה הדבר, שאירע שעמד אברם עליו בבואו למקום המערכה ויצא מיד:*

*(יח) ומלכי צדק וגו'. הפסיק הכתוב דבר מלכי צדק בין יציאת מלך סדם לדבריו עם אברהם אבינו, ללמדנו דתשובת אברם בלשון אל עליון קנה שמים וארץ למד ממלכי צדק, והכי מבואר בשאלתות דר"א פ' עקב ומהיכן זכו ישראל לפרשה זו מברכה שברכן שם וכו', וכיון ששמע אברהם שמועה זו אף הוא נשבע הרימתי ידי אל ה' אל עליון קנה שמים וארץ:*

(כג) אם מחוט ועד שרוך נעל. יש להתבונן על פרטי משלים הללו, והנה חז"ל חולין דפ"ט דרשו שזכה אברהם אבינו עבור זה הלשון חוט של תכלת ורצועות של תפילין, ויש להבין על מה זכה בשביל זה הלשון, ואם מפני הנדיבות שלא רצה ליקח מאומה היה להם לומר בשביל שאמר ואם אקח מכל אשר לך, ובאמת אין זה רבותא כל כך לפי מעלת אברהם אבינו, שהרי אמרו בחולין דפ"ט קשה גזל הנאכל שאפי' צדיקים גמורים אין יכולים להחזירו שנא' מלבד אשר אכלו הנערים, הרי שנקרא גזל, וכמש"כ לעיל דירא שמים לא ניחא ליה דליתהני מאחרים כה"ג. אלא עיקר השכר הוא בשביל זה הלשון אם מחוט ועד שרוך נעל, שנכלל בחין ערך שפתים הללו חסידות גדולה. והענין דאיתא בב"ר פל"ט אחות לנו קטנה, זה אברהם אבינו שאיחה את כל באי עולם, בר קפרא אומר כזה שהוא מאחה את הקרע, והוא ע"פ דאיתא עוד שם פי"ט עיקר שכינה היתה בתחתונים כיון שחטא אדם הראשון נסתלקה כו' עד שבא אברהם אבינו והחל להורידה ע"ש באורך, נמצא תכלית שלימות הבריאה היה שיהיו מחוברים שמים וארץ בהשגחה ע"פ המעשים, אלא שנקרע על פי החטא, ובא אברהם אבינו ותפר את הקרע וממילא איחה בזה את כל העולם, כדאיתא ביבמות דס"ג אפי' כל משפחות אין מתברכות אלא בשביל ישראל, ובב"ר פל"ט אפילו ספינות המפרשות לים הגדול כו'. והנה מה שהגיע מפלת המלכים ע"י א"א היה ע"י שני דברים, אחד ע"י רובי צדקותיו שזכה להיות מאחה את הקרע, ושנית ע"י שהעיר צדק ורדף אחריהם דבלא זה לא נהרגו, ועל שני דברים הללו אמר שאינו מבקש שכר מבעל הגמול ית', לא על החוט שתפר את הקרע, ולא על שרוך נעל שרדף אחריהם, ורק מאהבה הנני עובד. והיינו כשבא ישעיה מ"א לאותו ענין אמר ואתה ישראל עבדי וגו' זרע אברהם אוהבי, דבאותו מעשה הראה אברהם שעובד מאהבה ולא משום גמול, והיה בזה דברו למלך סדום דאחר שאינו מבקש שכר מהקב"ה, ממילא, אם אקח מכל אשר לך. האיך אקבל ממך שכר:

ולא תאמר אני העשרתי וגו'. דאע"ג שקבל אברהם מתנות מכמה בני אדם במצרים ומאבימלך, ידע שמתייקרים בו, וכדאיתא בקידושין פ"א [ז' א'] דקבלת אדם חשוב מיחשב מתנה, אבל מלך סדום ידע בו שהוא רע עין ויחשוב למתנה לאברהם, וגם לא רצה אברהם להחשיבו כלל ולעשות עמו התרועעות(א):

**העמק דבר בראשית פרק טו**

(ה) וספר הכוכבים. לא בשביל רבוי הבטיחו כאן, שהרי כבר המשיל רבוי זרעו לעפר הארץ, אלא הוסיף כאן שיהיו הרבה אנשי מעלה שיאירו ככוכבים, ולא כמו שפחד וירא פן יהיו פחותי ערך:

(יב) ויהי השמש לבוא. השגחת ה' בגלוי מכונה בשם שמש, כדכתיב בתהלים פ"ד כי שמש ומגן ה' אלהים וגו', וראה שהגיע שעה שהשגחתו ית' יהי נסתר, וגם ותרדמה נפלה על אברם. רמז תרדמה מתורה ותפלה, כלשון המשורר הק' אני ישנה. אז והנה אימה חשכה גדולה וגו'. ראה מלכיות שולטים בזרעו, ותלה בשני תנאים א' שהגיע השעה לכך, ב' ותרדמה וגו', וכך הוא הדבר שאע"ג שעונות ישראל גרמו לגלות, מ"מ הרבה פעלה השעה להצלחת אותה אומה, וע"ז כתיב בפ' נצבים הנסתרות לה' אלהינו והנגלות וגו', וביארנו שם דאע"ג דכתיב שיאמרו אוה"ע טעם על החרון אף משום שעבדו ע"ז, מ"מ אצלנו אין הדבר מיושב בזה לחוד, שהרי עדיין קשה על מה פגעו הדין בימי צדקיהו ולא בימי אחז ומנשה שהרשיעו הרבה, וכן עשרת השבטים הרשיעו בימי אחאב יותר מבימי הושע בן אלה, אלא הנסתרות לה' אלהינו, שלא הגיע שעת הכושר לגלות מטעם ידוע אצלו ית', ומ"מ תלוי הרבה במעשי ישראל, וזהו הנגלות לנו ולבנינו וגו', וכך הראה הקדוש ברוך הוא לאברהם אבינו, אשר גם אם תהי' השמש לבוא וגם ותרדמה וגו',

**העמק דבר בראשית פרק טז**

(ב) אולי אבנה ממנה. רחל אמרה ותלד על ברכי ואבנה גם אנכי ממנה, הכונה בזה שהיא תגדל את הולד ותהא כאילו ילדה, משא"כ שרה לא חפצה לגדל בן שפחתה, על כן אמרה אולי אבנה, שיהיה לי איזה זכות וזכרון טוב באותו זרע:

(ג) לאברם אישה לו לאשה. תיבת לו מיותר, וביעקב כתיב ותתן אותה ליעקב לאשה, אלא כדברינו שכך היה התנאי, דלגבי אברם לבד תהא לאשה ולא לשפחה, אבל לגבי שרה תהא לשפחה כמו שהיה, וע' להלן כ"א י"ב י"ג שכל זה היה נוגע אח"כ לענין:

**העמק דבר בראשית פרק יז**

(ד) והיית לאב המון גוים. שעד כה שקרא אברהם בשם ה' וגייר כמה אנשים, לא היה אלא אותם אנשים שנתגיירו לגמרי ונכנסו בכלל עובדי ה' בתורתו שלמדם אברהם, וכמבואר בגמ' סנהדרין דצ"ט ע"ב ובעבודת כוכבים ד"ט דמשמעות ואת הנפש אשר עשו בחרן, הוא שלמדם תורה, ודבר זה אי אפשר בכל העולם, ומראש מקדם לא היה הכונה אלא להציב גבולות עמים למספר בני ישראל, אבל לא שיהיו כולם בכלל עדת ישראל, אבל זה היה הרצון והתכלית שיהיו כל אוה"ע יודעים את ה', והאלילים כליל יחליף, ולדבר זה הזהיר הקדוש ברוך הוא את אברהם שיהי רצונו להשקיע דעתו להיות לאב המון גוים להכירם את ה'(א), ובזה יהיה נקרא אב המון גוים, כאב המעמיד את בנו על דעת ישרה. ובזה נתבאר דבר ה' הקודם התהלך לפני. היינו שיפרסם אלהותו אפי' לפני אוה"ע שאינם מוכשרים לקבל גירות גמור. ואמר בלשון התהלך ולא אמר לך לפני, משום שנדרש לזה סיעתא דשמיא שיגיע לזה, על כן אמר התהלך בלשון התפעל:

(י) המול לכם כל זכר. כעת בהיותם גדולים, וכן לזרעו מי שלא נימול בהיותו בן שמונה על פי איזה סיבה, מצוה למול את הערל הגדול:

(יא) ונמלתם. לא כפרש"י שכ' כמו ומלתם, אלא ונמלתם אזהרה על הערל עצמו שישתדל שיהיה נימול:

(יג) המול ימול יליד ביתך ומקנת כספך. לפני שמונה גם כן, וכדאיתא פ' ר"א דמילה [שבת קל"ה ב'] דיש יליד בית ומקנת כסף שנימול לפני שמונה, נמצא מקרא י' וי"א מיירי בערל גדול, י"ב במצות שמונה וי"ג לפני שמונה:

(טז) וברכתיה והיתה לגוים. ברכה יתירה אשר לא די שאומה ישראלית יצאה ממנה, אלא אפילו לגוים תהיה, ולא כברכת אברהם שאמר ה' ונתתיך לגוים שהפי' שתלמד דעת לגוים כמש"כ לעיל, ועל כן עשו לא נקרא זרעו כמאמר ה' כי ביצחק יקרא לך זרע ולא כל יצחק, אבל שרה אפילו זרע עשו נקראו זרעה, וא"כ והיתה לגוים כמשמעו שני גוים. וביאר עוד הקדוש ברוך הוא מלכי עמים ממנה יהיו. כמשמעו, דמלכי אוה"ע בכלל. ואמר ה' עמים, דמלך אחד שולט על עמים רבים:

(יז) ויאמר בלבו הלבן מאה שנה יולד. חלילה לא נסתפק אברהם אבינו ביכולת הקדוש ברוך הוא, אלא נסתפק בכונת הדבור וגם נתתי ממנה ולא אמר וגם תלד, על כן אולי אין הכונה שתלד ממש, אלא אופן אחר שיהי נדבק בה איזה ילד, אשר יהא כרוך אחריה ויהי נקרא בזה יולד לה בן, כמו יולד בן לנעמי [רות ד'], והיא תתנהו אח"כ לאברהם. ואם כן הוא דעת ה', מצא לבבו לבקש לו ישמעאל יחיה לפניך: